กสท. ลงดาบ GMM25 หลังเผยแพร่ฉากข่มขืนรุนแรงในละคร “เพื่อนรัก เพื่อนร้าย”
ช้าไปไหม? กสท. ลงดาบ GMM25 ปรับ 5 หมื่นบาท หลังเผยแพร่ฉากข่มขืน-รุนแรง ในละคร "เพื่อนรัก เพื่อนร้าย" ที่ออกอากาศจบไปตั้งแต่เดือน พ.ค. ที่ผ่านมา
11 ก.ค. 2559

นายภักดี มะนะเวศ รองเลขาธิการ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) สายงานกิจการกระจายเสียงและโทรทัศน์ เปิดเผยว่า ที่ประชุมคณะกรรมการกิจการกระจายเสียงและกิจการโทรทัศน์ (กสท.) วันนี้ พิจารณากรณีที่สำนักงาน กสทช. ตรวจสอบพบว่ารายการ Club Friday To Be Continued ตอน”เพื่อนรักเพื่อนร้าย”ทางช่องรายการโทรทัศน์ภาคพื้นดินในระบบดิจิตอล ช่อง GMM25 มีการนำเสนอฉากที่มีการข่มขืนและฉากที่มีความรุนแรง อันเป็นเนื้อหาที่มีผลกระทบต่อศีลธรรมอันดีของประชาชน และมีผลต่อการให้เกิดความเสื่อมทรามทางจิตใจอย่างร้ายแรง
กรณีดังกล่าวเข้าข่ายการกระทำความผิดตามมาตรา 37 แห่งพ.ร.บ.การประกอบกิจการกระจายเสียงและกิจการโทรทัศน์ พ.ศ. 2551 ที่ประชุม กสท. จึงมีมติลงโทษปรับทางปกครองในอัตรา 50,000 บาท และให้ทางช่องรายการเปลี่ยนการจัดระดับความเหมาะสมของรายการจากเดิมระดับ ท เป็นระดับ น 18 และหากจะนำรายการดังกล่าวมาออกอากาศซ้ำให้ตัดฉากที่ไม่เหมาะสมออก เพื่อให้เป็นไปตามประกาศ กสทช. เรี่อง หลักเกณฑ์การจัดทำผังรายการสำหรับการให้บริการกระจายเสียงหรือโทรทัศน์ พ.ศ. 2556 และที่แก้ไขเพิ่มเติม (ฉบับที่ 2) พ.ศ. 2558
นอกจากนี้ ที่ประชุม กสท. มีคำสั่งทางปกครองให้ระงับการนำช่องรายการโทรทัศน์ภาคพื้นดินในระบบดิจิตอล หมวดหมู่ความคมชัดปกติ ไปออกอากาศเป็นความคมชัดสูงในโครงข่าย PSI เนื่องจากฝ่าฝืนประกาศ กสทช. เรื่องหลักเกณฑ์การจัดลำดับรายการโทรทัศน์ และประกาศ กสทช. เรื่อง หลักเกณฑ์และวิธีการหลักเกณฑ์และวิธีการอนุญาตการให้บริการโครงข่ายกระจายเสียงหรือโทรทัศน์ พ.ศ. 2555 โดยให้แก้ไขปรับปรุงให้แล้วเสร็จภายใน 30 วัน นับแต่วันที่ได้รับหนังสือ หากฝ่าฝืนหรือไม่ปฏิบัติตามคำสั่งดังกล่าวให้กำหนดค่าปรับทางปกครองให้ PSI ชำระในอัตราวันละไม่เกิน 20,000 บาท ตลอดระยะเวลาที่ฝ่าฝืน
นอกจากนี้ ที่ประชุม กสท. มีคำสั่งทางปกครองให้ระงับการนำช่องรายการโทรทัศน์ภาคพื้นดินในระบบดิจิตอล หมวดหมู่ความคมชัดปกติ ไปออกอากาศเป็นความคมชัดสูงในโครงข่าย PSI เนื่องจากฝ่าฝืนประกาศ กสทช. เรื่องหลักเกณฑ์การจัดลำดับรายการโทรทัศน์ และประกาศ กสทช. เรื่อง หลักเกณฑ์และวิธีการหลักเกณฑ์และวิธีการอนุญาตการให้บริการโครงข่ายกระจายเสียงหรือโทรทัศน์ พ.ศ. 2555 โดยให้แก้ไขปรับปรุงให้แล้วเสร็จภายใน 30 วัน นับแต่วันที่ได้รับหนังสือ หากฝ่าฝืนหรือไม่ปฏิบัติตามคำสั่งดังกล่าวให้กำหนดค่าปรับทางปกครองให้ PSI ชำระในอัตราวันละไม่เกิน 20,000 บาท ตลอดระยะเวลาที่ฝ่าฝืน